Document ID: 31988D0002

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 11ης Δεκεμβρίου 1987
σχετικά με το πολυετές πρόγραμμα προσανατολισμού της υδατοκαλλιέργειας (1987-1991) που υπέβαλε το Βέλγιο σύμφωνα με τον κανονισμό (ΕΟΚ) αριθ. 4028/86 του Συμβουλίου
(Τα κείμενα στη γαλλική και ολλανδική γλώσσα είναι τα μόνα αυθεντικά)
(88/2/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 4028/86 του Συμβουλίου της 18ης Δεκεμβρίου 1986 σχετικά με τις κοινοτικές ενέργειες για τη βελτίωση και την προσαρμογή των διαρθρώσεων του τομέα της αλιείας και της υδατοκαλλιέργειας (1), και ιδίως το άρθρο 4,
Εκτιμώντας:
ότι η βελγική κυβέρνηση διαβίβασε στην Επιτροπή, στις 30 Απριλίου 1987, ένα πολυετές πρόγραμμα προσανατολισμού της υδατοκαλλιέργειας, το οποίο καλείται στο εξής «πρόγραμμα»· ότι ανακοίνωσε στις 23 Ιουνίου 1987 τα τελευταία συμπληρωματικά στοιχεία σχετικά με το πρόγραμμα αυτό·
ότι το πρόγραμμα αφορά μόνο την εκτροφή ειδών γλυκού νερού και αποσκοπεί σε μία ορισμένη διαφοροποίηση, εκτός από την παραδοσιακή παραγωγή κυπρίνου και πέστροφας, ενός τομέα μέτριας σημασίας· ότι για την υλοποίηση του προγράμματος αυτού κρίνονται απαραίτητες επενδύσεις της τάξης των 6 εκατομμυρίων ECU·
ότι, λαμβανομένης υπόψη της προβλεπόμενης εξέλιξης των αλιευτικών πόρων, της αγοράς προϊόντων αλιείας και υδατοκαλλιέργειας, των μέτρων που λαμβάνονται στο πλαίσιο της κοινής αλιευτικής πολιτικής καθώς και των κατευθυντηρίων γραμμών της πολιτικής αυτής, το πρόγραμμα πληροί τους όρους που καθορίζονται στο άρθρο 2 του κανονισμού (ΕΟΚ) αριθ. 4028/86 και μπορεί να αποτελέσει το πλαίσιο κοινοτικών και εθνικών χρηματοδοτικών παρεμβάσεων στο σχετικό τομέα·
ότι εντούτοις η εφαρμογή του προγράμματος μπορεί να αντιμετωπίσει τεχνικές ή εμπορικές δυσκολίες σύμφυτες προς την ανάπτυξη νέων παραγωγών· ότι αυτό το σημείο είναι ιδιαίτερα ευαίσθητο σε ότι αφορά την εκτροφή χελιών των οποίων η επιδιωκόμενη ανάπτυξη εξαρτάται, επιπλέον, από τον ανεφοδιασμό σε νεαρά υποκείμενα ιχθύων·
ότι ο τομέας της υδατοκαλλιέργειας αναπτύσσεται σε εμπορικό περιβάλλον που χαρακτηρίζεται από ανάπτυξη του διεθνούς ανταγωνισμού·
ότι η εξέλιξη της αγοράς σολωμοειδών θα μπορούσε να οδηγήσει στην υποχρέωση μεταβολής των στόχων που καθορίζονται για την παραγωγή πέστροφας·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Δομών της Αλιείας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται με τους όρους της παρούσας απόφασης, το πολυετές πρόγραμμα προσανατολισμού της υδατοκαλλιέργειας (1987-1991) που διαβίβασε η βελγική κυβέρνηση στις 30 Απριλίου 1987, όπως συμπληρώθηκε τελευταία στις 23 Ιουνίου 1987.
Άρθρο 2
1. Κατά την αξιολόγηση των σχεδίων επενδύσεων που αποσκοπούν στην παραγωγή μη παραδοσιακών ειδών θα πρέπει να γίνει πολύ προσεκτικά, προκειμένου να εξασφαλισθεί σε συγκεκριμένο χρονικό διάστημα, η βιωσιμότητα από τεχνική άποψη και η οικονομική αποδοτικότητα των σχεδίων αυτών.
2. Θα πρέπει να δοθεί ιδιαίτερη προσοχή στη βιωσιμότητα από τεχνική άποψη των εκτροφών χελιών καθώς και στον επαρκή και τακτικό ανεφοδιασμό αυτών των εκτροφών σε νεαρά υποκείμενα ιχθύων.
3. Οι στόχοι του προγράμματος που αφορούν την παραγωγή πέστροφας θα πρέπει να αναθεωρηθούν στην περίπτωση που θα προκύψουν σημαντικές αλλαγές στην αγορά των σολωμοειδών.
Άρθρο 3
Η παρούσα απόφαση δεν προδικάζει ενδεχόμενες κοινοτικές χρηματοδοτικές συνδρομές σε μεμονωμένα σχέδια επενδύσεων.
Άρθρο 4
Η παρούσα απόφαση απευθύνεται στο Βασίλειο του Βελγίου.
Βρυξέλλες, 11 Δεκεμβρίου 1987.

Labels: 7
18
6